钦定古今图书集成/理学汇编/学行典/第029卷 > 理数钤〈兑集上〉 > 《天地气运元数》
## 钦定古今图书集成/理学汇编/学行典/第029卷 > 理数钤〈兑集上〉 > 《天地气运元数》

夫人物之生，有贵贱贫富寿夭之不齐者，由乎天地
气运之不齐也。且天之所命，固是均，一到气禀处便
有不齐。如父母之气浊驳，不能胜天运清纯之气，岂
非瞽瞍之有舜乎？父母之气清纯，不能胜天运浊驳
之气，岂非文王之有管蔡乎？至于颜子之夭，盗跖之
寿，又岂非气运之数所系乎？夫元气流行天地闲，纷
扰不一，合而成质，以生人物，人物值遇不一，所以有
圣愚之异也。故“观物人元”之数，以天地气运元数为
主，凡元会运世岁月之数，皆统于日，而以日纪之者，
盖所消刻分，统于日也。所以一元之数三千一百一
十万零四百，一会之数二百五十九万二千，一运之
数八万六千四百，一世之数七千二“百，一岁之数二
百四十，一月之数二十，一日之数六分六釐六毫，一
时之数五釐五毫五丝，一正刻之数六毫六丝六忽，
一小刻之数一毫一丝一忽。所以然者，天地一元气
运，开物于月之寅，三星之己，七十有六辰之子，九百
零一岁之甲子，二万七千零一年，人物始生。历卯、辰、
巳、午、未、申、酉，会至月之戌，十一星之戊，三百一十有
五；辰之亥，二千八百八十；岁之癸亥，一十一万三千
四百，而物始闭。”自开物至闭物，共该八万六千四百，
为人元之气运也。今以岁月日辰刻分之数，集成备
录于左，以便学者览焉。